Σάκης Παπαδημητρίου

Ο Σάκης Παπαδημητρίου (Αίγιο, 28 Σεπτεμβρίου 1961) είναι Έλληνας συνθέτης.

 Βιογραφία 
Γεννήθηκε το 1961 στο Αίγιο. Ξεκίνησε  τις μουσικές του σπουδές στο πιάνο  και   αργότερα στην κλασσική κιθάρα στο Ελληνικό Ωδείο  παρακολουθώντας  μαθήματα και  σεμινάρια με σημαντικούς Έλληνες και ξένους κιθαρίστες όπως τον Κώστα Κοτσιώλη, Βαγγέλη Μπουντούνη, Λίο Μπρόουερ κ.α.

Παράλληλα με τις μουσικές του σπουδές ολοκληρώνει και τις σπουδές του στη Φιλοσοφική Σχολή του Παν/μίου Ιωαννίνων, την  Παιδαγωγική Ακαδημία Ιωαννίνων, και τέλος στο Παιδαγωγικό Τμήμα του Παν/μίου Πατρών. Το 1984 δέχεται πρόταση και αναλαμβάνει, μαζί με το  Σταύρο Χατζηιωάννου, τη μουσική επένδυση της θεατρικής παράστασης  «Η Πρόβα» του Γ. Αρμένη που ανέβασε το Δ.Η.Π.Ε.Θ.Ε  Ιωαννίνων. Είναι η πρώτη δημιουργική  και καθοριστική επαφή του με το λαούτο τα παραδοσιακά όργανα και την παραδοσιακή μουσική με τη μελέτη της οποίας ασχολήθηκε από τότε συστηματικά  ολοκληρώνοντας μετά από χρόνια και τις σπουδές του  στη βυζαντινή μουσική.

Το 1991, σε μια εποχή που τα παραδοσιακά όργανα και η παραδοσιακή μουσική δεν είχαν τη θέση που έχουν σήμερα, ιδρύει το «Μουσικό Εργαστήρι Αιγίου», ένα πρωτοπόρο μουσικό σχήμα που συμβάλλει στην σωστή παρουσίαση της παραδοσιακής και γενικότερα της ελληνικής μουσικής. 

Με τη δική του επιμέλεια και καλλιτεχνική διεύθυνση η ορχήστρα του ΜΕΑ  συνεργάστηκε σε συναυλίες με τα μεγαλύτερα ονόματα στο χώρο της παραδοσιακής μουσικής (Δόμνα Σαμίου, Χρόνη Αηδονίδη, Μαρίζα Κωχ, Σάββα Σιάτρα, Δικαία Χατζηδάκη, Χρήστο Σίκκη, Κώστα Λεοντίδη, Μπάμπη Τσέρτο, Νάντια Καραγιάννη). Στο ενεργητικό του επίσης  είναι καταγεγραμμένη η μουσική και ενορχηστρωτική επιμέλεια σε  συναυλίες, παραστάσεις, επενδύσεις θεατρικών έργων, μουσικοφιλολογικές βραδιές, τηλεοπτικές εμφανίσεις, καθώς και συμμετοχές σε μεγάλα φεστιβάλ και διοργανώσεις στην Ελλάδα (Φεστιβάλ Πάτρας, Φεστιβάλ Σύμης, Αρχαία Ολυμπία, Φεστιβάλ «Λόγου &Τέχνης», Λευκάδα ) στην Ευρώπη (Γαλλία, Ιταλία, Βουλγαρία) στην   Κωνσταντινούπολη  αλλά και στις Ηνωμένες Πολιτείες (Όπερα Μπρούκλιν Νέας Υόρκης).
Η σημαντικότερη παρουσίαση του έργου του έγινε  στο διεθνές φεστιβάλ ποίησης  και μουσικής “Crossing Border” στη Χάγη της Ολλανδίας στις 18 Νοεμβρίου 2005 και στη  μουσική σκηνή Paradiso του Άμστερνταμ στις 24 Απριλίου 2006.

Είναι παντρεμένος με τη συγγραφέα και υπεύθυνη των εκδόσεων ΗΔΥΦΩΝΟ, Μαρία Παναγιωτακοπούλου και έχει δύο κόρες, την Άσπα και την Έλενα.

 Συνθετικό Έργο 
Έχει μελοποιήσει ερωτική ποίηση του Κωστή Παλαμά που κυκλοφορεί σε cd με τίτλο "Κωστής Παλαμάς-οι μούσες που αγάπησα" με ερμηνευτές τον Γρηγόρη Βαλτινό και την Έλενα Λεώνη.
Έχει μεταφράσει και μελοποιήσει αρχαία λυρική ποίηση  για το Κρασί και τον Έρωτα ( Σαπφώ, Ανακρέων, Αλκαίος, Ίων ο Χίος,  Πρατίνας , Κριτίας). Το μουσικό αυτό έργο έχει κυκλοφορήσει το 2005 σε CD με τίτλο Του Κρασιού Και Του Έρωτα και ερμηνεύει ο Βασίλης Λέκκας

Έχει μελοποιήσει την ποιητική συλλογή "Το Τελευταίο Σώμα Μου" που έχει γράψει η ποιήτρια Κική Δημουλά, το οποίο παρουσιάστηκε στις 21 Μαρτίου του 2010 στο Συνεδριακό Κέντρο του Πανεπιστημίου Πατρών με την Ορχήστρα Νυκτών Εγχόρδων Πάτρας και με ερμηνεύτρια τη Μαρία Φαραντούρη.

Έχει γράψει τη μουσική για το ντοκιμαντέρ «κάτω στου χωριού τα αλώνια» παραγωγή της ΕΡΤ  με αφηγητή το Γιώργο Μιχαλακόπουλο

Έχει τη μουσική επιμέλεια καθώς και την ενορχήστρωση στην ελληνική μουσικοποιητική ανθολογία  Έρωτος Ποίησις – Αγάπης Μέλος που κυκλοφόρησε το 2002 από τις  εκδόσεις του Πανεπιστημίου Πατρών. στην οποία περιλαμβάνεται και μια δική του σύνθεση που είναι η μελοποίηση του ποιήματος του Γ. Σεφέρη «Ερωτικός Λόγος»

 Έχει μελοποιήσει και παρουσιάσει σε παραστάσεις ποιήματα των Αχαιών ποιητών Λέτας Κουτσοχέρα, Σωτήρη Σαμπάνη και Γιώργου Παπασταθόπουλου

 Έχει γράψει πρωτότυπη μουσική στίχους και τραγούδια για τη  μουσικοθεατρική παράσταση Ύδωρ Σωτήριον που έχουν ερμηνεύσει οι Χρόνης Αηδονίδης, Βασίλης Λέκκας και Μπάμπης Τσέρτος . Η παράσταση έγινε στο Αρχαίο Ωδείο Πάτρας στις 11/9/2005

 Έχει γράψει τη μουσική της θεατρικής παράστασης Στη Βοστίτσα του 30, της Μαρίας Παναγιωτακοπούλου μελοποιώντας ποιήματα των Ιωάννη Γρυπάρη και Γιάννη Βαλσαμίδη η οποία κυκλοφόρησε σε CD.

 Έχει γράψει μουσική και τραγούδια για την παιδική θεατρική παράσταση Το Παραμύθι Της Γης Σε 1001 Ημέρες της Μαρίας Παναγιωτακοπούλου.

 Εξωτερικοί Σύνδεσμοι 
Ιστοσελίδα στο MySpace
Idifono blog 
Ιστοσελίδα Μουσικού Εργαστηρίου Αιγίου
Αφιέρωμα για το μουσικό έργο "Του Κρασιού και του Έρωτα"
Music Heaven

Παπαδημητριου Σακης